text: Almirall s'incorpora a l'Íbex-35 en substitució de Mediaset | NacióDigital
  Almirall s'incorpora a l'Íbex-35 en substitució de Mediaset
  La farmacèutica es converteix en la segona empresa amb seu a Catalunya a l'índex espanyol
  per NacióDigital, 11 de juny de 2020 a les 18:37 |
  Seu dels Laboratoris Almirall a Barcelona | Paula Roque
  La farmacèutica catalana Almirall s'incorporarà a l'índex Íbex-35 en substitució de l'empresa de telecomunicacions Mediaset Espanya. Segons diversos mitjans financers, la firma ha complert els diversos criteris tècnics que es demanen per formar part del club selecte del mercat econòmic espanyol. Almirall suma més de 2.200 milions d'euros de capitalització, un dels requisits indispensables per formar part de l'Íbex.
  El Comitè Assessor Tècnic ha pres aquesta decisió en un moment força complicat de la farmacèutica, que ha retrocedit un 20% a la borsa en comparació amb les xifres de l'any passat. Tot i això, segons els diversos mitjans especialitzats, Almirall segueix sent una empresa amb gran valor de mercat que augmentarà el preu de les seves accions "molt aviat". És la segona firma amb seu a Catalunya que forma part de l'Íbex, ara amb Grífols. CaixaBank i el Banc Sabadell, empreses catalanes, tenen la seu al País Valencià.
  Té un centre d'I+D a Sant Feliu de Llobregat, una planta a Sant Andreu de la Barca i una altra a Sant Celoni, una planta de producció d'I+D a Alemanya i un centre d'I+D als Estats Units. L'any 2019 va tancar l'exercici amb uns ingressos de 908 milions d'euros.